আসন্ন ভোটকে ঘিরে নিরাপত্তায় জোর! উত্তরবঙ্গে কমিশনের বিশেষ নজরদারি

কলকাতা: আসন্ন ভোটকে (West Bengal 2026) ঘিরে নিরাপত্তায় কোনও খামতি রাখতে চাইছে না নির্বাচন কমিশন (Election Commission)। বিশেষ করে উত্তরবঙ্গের (North Bengal) বন লাগোয়া ভোটগ্রহণ কেন্দ্রগুলিতে নেওয়া হচ্ছে বাড়তি সতর্কতা।

কমিশনের নির্দেশে, এই সব কেন্দ্রগুলিতে কেন্দ্রীয় বাহিনীর পাশাপাশি নজরদারির দায়িত্বে থাকবে বনদফতরও। বনাঞ্চল সংলগ্ন এলাকায় যাতে কোনও অপ্রীতিকর ঘটনা না ঘটে, সে জন্য জোরদার করা হয়েছে সমন্বয় ব্যবস্থা।

আরও পড়ুন: নবদ্বীপে প্রার্থীর গাড়িতে হামলার অভিযোগ

জানা গিয়েছে, জয়েন্ট ফরেস্ট ম্যানেজমেন্ট কমিটিগুলিকে সতর্ক থাকার নির্দেশ দেওয়া হয়েছে। পাশাপাশি বনদফতরের অফিসগুলিতে রাখা হচ্ছে কুইক রেসপন্স টিম (QRT), যাতে জরুরি পরিস্থিতিতে দ্রুত পদক্ষেপ করা যায়।

মাটিগাড়া, নকশালবাড়ি-সহ উত্তরবঙ্গের বিভিন্ন বনাঞ্চলঘেঁষা ভোটকেন্দ্রগুলিতে বনদফতরের কন্ট্রোল রুম থেকেও নজরদারি চালানো হবে। সব মিলিয়ে, নিরাপদ ও শান্তিপূর্ণ ভোট করাতে কমিশনের এই বিশেষ উদ্যোগ যথেষ্ট তাৎপর্যপূর্ণ বলেই মনে করা হচ্ছে।